Papersnake/gushiwen huggingface dataset:
城东作
孔平仲（宋代）

九江虽侨寓，城东乃松楸。泉府固劳冗，十日得一休。

朝出暮可固，驾言循故丘。雨洗川原净，鸟啼岩谷幽。

白杨吟悲风，涧水咽长流。江西走浊浪，中有蛟鼍游。

可望不可涉，裴徊倚山陬。眈眈林间鸲，岁老爪如钩。

飞下啄馀祭，肉食惟自谋。
寒食雨三首 其一
仇远（元代）

山色空濛寒食雨，杨花零乱溧阳楼。老人岂有伤春事，酒后情怀似感秋。
郑光宗节使挽词
许及之（宋代）

孝庙祥刑首选抡，行藏何愧百年身。共知草木威名旧，亲见旌年号令新。

登陆政成俄告老，建旄好在奄归真。传家有子无遗恨，千古佳城泽后人。
禅人并化主写真求赞
释正觉（宋代）

法法平齐，随高就低。
南日蜀葵向，北风胡马嘶。
枯梅
史文卿（宋代）

樛枝半著古苔痕，万斛寒香一点春。
总为古今吟不尽，十分清瘦似诗人。
寄邓升仲作四首 其四
黎邦琛（明代）

卧病山中岁月虚，佳期南浦怅何如。水云隔断浔阳路，不寄麻姑二月书。
悬根白菊
张仲深（元代）

分得篱东白雪丛，为扶秋色晓童童。数丝独耐风霜力，一脉潜通造化功。

翠拥孤筇殊绝土，香溥素艳欲浮空。维持自有神明在，相对西风意不穷。
湖山十景·苏堤春晓
王洧（宋代）

孤山落月趁疎钟，画舫参差柳岸风。
鸾梦初醒人未起，金鸦飞上五云东。
亨泉词
程公许（宋代）

有必兮寒泉，运而往兮几何年。
地灵兮启秀，不我后兮不我先。
地媚珠兮圆折，莲吐岫兮便娟。
坤文郁兮瑞世，所思邈兮西都之虞渊。
芳至今兮未沫，世载英兮昌维。
其已考盘兮山之啊，龟何以兮食只。
之垣兮登登，忽而凹兮窈而深。
累甓兮地丈，刳木兮虚心。
木为仁兮仁者静，水阂险兮中不失信。
矧生数兮以培，固受命兮独也正。
孰牖兮孰窒，孰导兮觱沸腾。
否倾以亨兮繄所遭，余何丧兮何得。
美人兮委蛇，泂酌兮永歌。
昔泥不食兮匪我吝，今渫可汲兮湛不波。
韦绝编兮堂上，晤三圣兮惝怳。
有孚兮坎习，不穷兮井养。
消息兮盈虚，道之体兮易之象。
沛吾辀兮八荒，志拯溺兮靡遑。
雞鸣喈喈兮霜月晓，纷纭归梦兮殷辘轳之下银床。
万家兮渴兮饮，渺千里兮相望。
猿奚悲兮鹤奚怨，旱欲霖兮地欲航。
功成兮不居，媲彼泉兮有常。
缨可濯兮沧浪，鲤可羞兮汉之姜。
修绠兮汲古，涴新学兮肺肠。
途中有作
杜荀鹤（唐代）

无论南北与西东，名利牵人处处同。枕上事仍多马上，

山中心处甚关中。川原晚结阴沈气，草树秋生索漠风。

百岁此身如且健，大家闲作卧云翁。
得编修朱桓海道之音
张昱（元代）

命酒征歌记往年，玉堂遂有梦相牵。
鱼缄尺素虽云密，事载空言始可怜。
季世人材思管乐，盛时戎马说幽燕。
张骞惯识天河路，俯仰乾坤一慨然。
谢蒋颖叔惠澄心纸
郭祥正（宋代）

李氏三世皆名书，古今笔法谁能如。澄心堂中畜妙纸，敲冰捣楮惟恐粗。

当时文物称第一，教敕往往亲涵濡。赫然真龙跃中国，僭迹甘就雷霆诛。

论功行赏尽金玉，唯有此物多赢馀。流传既久乃珍绝，一轴不换千明珠。

乐安御史辄寄我，二十五幅无纤污。却疑织女秋夜醉，素段割裂天所须。

又如美玉才出璞，莹采射目争阳乌。文章未到一王法，宝纸谩对明窗铺。

廷圭煤麝铜雀瓦，气象嵂兀尤相于。坐思厚贶欲为报，累旬安得论锱铢。

况君才力似韩愈，尽当返赠诛奸谀。
京口即事和周开祖韵
蔡肇（宋代）

模写山川画不如，送来我得卷还舒。
废兴此郡多遗事，搜索因君得尽书。
劫坏丹青无晋旧，地穷冈堑是秦余。
试参故楮来真赏，定有能知近代欤。
苦寒行
曹睿（魏晋）

悠悠发洛都，茾我征东行。征行弥二旬，屯吹龙陂城。

顾观故垒弥，皇祖之所营。屋室若平昔，栋宇无邪倾。

奈何我皇祖，潜德隐圣形。虽没而不朽，书贵垂伐名。

光光我皇祖，轩耀同其荣。遗化布四海，八表以肃清。

虽有吴蜀寇，春秋足耀兵。徒悲我皇祖，不永享百龄。

赋诗以写怀，伏轼泪沾缨。
送要公似有这宰古田
五迈（宋代）

余与林公似，生长南山南。
吾我翁乃翁，宿望俱不风。
或晚登黄甲，禄不沾斗甔。
或困顿场屋，补劳仅青衫。
执手授遗编，尚以迁继谈。
家法无诌语，妙理静中参。
丁丑俱一第，苦尽稍回甘。
蹭蹬二十年，令缠换头衔。
向来同登者，青云偏腾骖。
吾辈惯水檗，世好殊酸咸。
君去宰壮县，栽花兴方酣。
我乃赋归与。悔狂口宜缄。
棘蝇来营员。关虎卧眈眈。
颓婆从汩没，砥柱高巉岩。
江亭候施倅醇翁阻水涨作诗寄之
王庭圭（宋代）

夜雨涨溪碧，天明望归舟。飞帆出木杪，浩荡兀中流。

洪崖仙人姿，谓落沧海游。兴尽却回棹，待此霖潦收。

抱琴出竹迎，倒披翠云裘。风涛正可久，烟波生暮愁。
发阆州二绝
洪咨夔（宋代）

锦屏山后十二渡，一渡一回商浅深。
前行戒后谨毋忽，浅处着脚深寒心。
偈颂十一首
释了演（宋代）

踢倒飞来回首去，倒骑佛殿出皇都。
须知此外封疆阙，八面腾腾任卷舒。
渑池晓发
萧元吉（清代）

赵瑟秦声一梦中，会盟台畔五更风。云衔晓日如新月，涧满朝霞饮断虹。

营窟门犹分上下，回坡路不辨西东。青嵩碧洛遥相接，回首崤陵夕照红。
宝应寺
曾季貍（宋代）

檀心素面水沉香，一架清阴满院凉。
莫道春归无觅处，春归却在赞公房。
长安伤春
子兰（唐代）

霜陨中春花半无，狂游恣饮尽凶徒。

年年赏玩公卿辈，今委沟塍骨渐枯。
杂兴
陆游（宋代）

造物乘除理固然，许将穷悴博顽坚。
骥衰伏枥心千里，龟冷榰顽寿百年。
好事时供沽酒费，拥途争笑插花颠。
渔村宿愿虽偿尽，犹恨僧房欠昼眠。
菩萨鬘 南道宫楼院树阴深静晚卉丛生时一散步
薛时雨（清代）

春花落尽都无影。桐阴满罩蕉阴冷。晚艳孕秋芳。纤红发海棠。

上清书未读。堕落愁尘俗。偶结道家缘。何人香案仙。
谒文献张公祠
陈绍儒（明代）

何代关山今相祠，丹青历历表南陲。开元人物多文献，庾塞风云几梦思。

疏刺胡雏宗社计，诗题海燕哲臣悲。夔龙寂寞金胎旧，台榭辉辉鹤树枝。
次日复酌于邻舍登飞来山访浮峰上人
徐渭（明代）

瑶榭琼台望转深，红云穿日散轻阴。天留霁雪教人赏，地放寒梅要客寻。

阅岁已知频改易，逢时何处不登临。悟来自笑浑多事，何用题诗在碧岑。
偈颂二百零五首
释正觉（宋代）

曾到家山里许看，星河濯月霁天寒。
个时失却娘生口，始信从来鼻孔宽。
赠钦上人
释德洪（宋代）

嫩日柔风春恰晓，花光醉人浓可皛。到山不必问老师，春色为侬都说了。
杂感
宋庠（宋代）

枉尺由来贱直寻，巧机愁杀汉川阴。
莫将三四为朝暮，虚搅群狙喜怒心。
念奴娇
卢炳（宋代）

晚天清楚，扫太虚纤翳，凉生江曲。四愿青冥天地阔，惟有残霞曲鹜。山气凝蓝，汀烟引素，竦竦浮群木。白蘋风定，波澄万顷寒玉。

时有一叶渔舟，收纶垂钓，来往何幽独。短发萧萧襟袖冷，便觉都无袢溽。曳杖归来，夜深人悄，月照鳞鳞屋。藤床一枕，迥然清梦无俗。
破阵子·燕子欲归时节
晏殊（宋代）

燕子欲归时节，高楼昨夜西风。求得人间成小会，试把金尊傍菊丛。歌长粉面红。
斜日更穿帘幕，微凉渐入梧桐。多少襟情言不尽，写向蛮笺曲调中。此情千万重。
闺怨诗
吴均（南北朝）

胡笳屡凄断，征蓬未肯还。妾坐江之介，君戍小长安。

相去三千里，参商书信难。四时无人见，谁复重罗纨。
晋书·李密传
房玄龄等（唐代）

李密，字令伯，犍为武阳人也，一名虔。父早亡，母何氏醮。密时年数岁，感恋弥至，烝烝之性，遂以成疾。祖母刘氏，躬自抚养，密奉事以孝谨闻。刘氏有疾，则涕泣侧息，未尝解衣，饮膳汤药必先尝后进。有暇则讲学忘疲，而师事谯周，周门人方之游夏。

少仕蜀，为郎。数使吴，有才辩，吴人称之。蜀平，泰始初，诏征为太子洗马。密以祖母年高，无人奉养，遂不应命。乃上疏《陈情表》。

帝览之曰：“士之有名，不虚然哉！”乃停召。后刘终，服阕，复以洗马征至洛。司空张华问之曰：“安乐公何如？”密曰：“可次齐桓。”华问其故，对曰：“齐桓得管仲而霸，用竖刁而虫沙。安乐公得诸葛亮而抗魏，任黄皓而丧国，是知成败一也。”次问：“孔明言教何碎？”密曰：“昔舜、禹，皋陶相与语，故得简雅；《大诰》与凡人言，宜碎。孔明与言者无己敌，言教是以碎耳。”华善之。

出为温令，而憎疾从事，尝与人书曰：“庆父不死，鲁难未已。”从事白其书司隶，司隶以密在县清慎，弗之劾也。密有才能，常望内转，而朝廷无援，乃迁汉中太守，自以失分怀怨。及赐饯东堂。诏密令赋诗，末章曰：“人亦有言，有因有缘。官无中人，不如归田。明明在上，斯语岂然！”武帝忿之，于是都官从事奏免密官。后卒于家。
寒江钓雪
周复俊（明代）

岚云冻不飞，江水明素练。
千林冥若空，遥峰隐还见。
渔歌岩下起，落日声犹转。
送刘唐卿户曹擢第西归
范成大（宋代）

中年亲友惜分离，况我身兼老病衰。
余景庶几犹及见，登瀛召客过门时。
次韵杨嘉父先辈赠行
陆游（宋代）

贞元旧朝士，太学老诸生。
半世不偶谐，残年正飘零。
危坐但愁悲，一笑黄河清。
佳客如晨星，俗子如春萍。
奇哉今日事，诸贤送东征。
吸酒杯当空，缀诗笔勿停。
明发复百忧，君听马蹄声。
艮岳百咏 芦渚
李质（唐代）

万叶梢梢秋意初，斜风细雨忆江湖。谁知雪压波澄后，更与宫中作画图。
三池丁祭宿斋所赋
虞刚简（唐代）

洙泗微言日夜行，天高地下昨犹今。
□□□□六经意，识得皇皇万古心。
宗庙百官谁不见，朱弦疏越有知音。
同人得似三池盛，属目冠裳俨若林。
游五泄六首（各有序）
陶望龄（明代）

青口龙子为龙时，阳精洞丘谷。
神行物无碍，摧山如剖竹。
青口神其涂，长峦势奔蹙。
砉若万羽林，分行避黄屋。
祇今苔藓壁，即是群山腹。
天空堕石罅，雷与斫云足。
鬼斧一以劖，神鞭驱不续。
踯躅花其巅，聊舒游者目。
第五泄白蜺饮晴壑，一饮万人鼓。
腥风喷涎沫，下有神龙府。
倾崖与回薄，犷石佐虓怒。
十里骨立山，洗濯无撮土。
遥源杳何处，落地名第五。
客来泉亦喜，舞作千溪雨。
赤脚立雨中，衣沾翳厓树。
廿年成始至，重游在何许。
凭君铁锥书，一破苍苔古。
白龙井招提万山里，门与苍崖对。
尝闻白龙井，窈出清溪外。
沿洄未觉远，忽抵前山背。
半壁仙屋深，回峰洞门碍。
奇峦互倾仄，飞溜各形态。
厓松老将化，石笋看来大。
磐谷戴土耕，寒苗接流溉。
蹊幽生晚畏，径转添新爱。
已谓人境穷，蓦与村翁会。
息肩支短策，洗足坐鸣濑。
但见玄发垂，安能辨年辈。
因知云雾间，神仙宛焉在。
第一泄宋景濂记云：“诸泄惟第四级不可至，或以絺围腰
，系巨筏俯而瞰其取道，盖从巅上下耳。
”僧言山下有细路，缘厓可上，则四泄皆可至也。
时方雨，险滑不可置足，褰裳从之。
从者多谏，罢归寺。
诘朝，步上响铁岭，从山腰得斜径，攀挽而行，临其巅望
之，四瀑皆宛宛可见。
夫匡庐、雁荡一级水耳，犹得名，况五泄耶！山雨无崇朝
，青苔助岩险。
四泄安可求，山僧只指点。
兴来身命微，危磴几欲犯。
童仆进苦规，同游亦讥贬。
虑深胆易慑，计阻心竟歉。
胜事忽若吞，清眠梦如魇。
辰餐动归策，临瞰势已俨。
萝葛疲攀缘，荆榛费诛斩。
跖石愁足跌，蹲泥任衣染。
下望五白龙，遥遥竞腾闪。
紫阆一瀑悬百仞，五瀑方到地。
每缘岚雾开，略想峰头翠。
即此料泉源，应从白云坠。
攀藤渐跻陟，屡息始能诣。
谁谓孤峭中，忽有桃源事。
鸡犬散村落，竹木成位置。
连畴溪女桑，卓午樵人市。
向来五瀑布，平流若沟隧。
十里方下山，人家在天际。
玉京洞灵洞积阴晦，火烈不得扬。
一炬才照身，有似秋萤光。
神幽意多危，群客悄不狂。
相牵隧道穷，砑尔开堂皇。
石髓结还滴，蝙蝠鸣且翔。
布席通穴口，投身引其吭。
要神蛇蚓行，恐逼蛟龙藏。
勇夫三四人，老僧启前行。
还言所历殊，一一仙人房。
其下流清泉，其上安桥梁。
蹊岭突高下，尻背时低昂。
火烛黯欲尽，窔奥安可量。
尝闻长老说，有衲来何方。
折松为明灯，腰包裹糇粮。
持咒禁妖怪，表涂留秕糠。
猛志忽地险，深探遍灵乡。
顶上摇橹声，依稀是钱塘。
与君凡境居，安知仙路长。
五月末如鄞舟中戏作
孙应时（宋代）

七年不听丈亭潮，梦觉依然枕动摇。
趁得晨钟上西流，不妨野饭向高桥。
今年天故饶梅雨，是处人言好稻苗。
惭愧鄞山最青眼，回环翠色总相招。
上之回
周紫芝（宋代）

汉宫三十六，复道高崔嵬。皇情极游豫，警跸北之回。

苍螭挟龙辀，风伯清路埃。羽卫森戛击，玉舆久徘徊。

青娥绝望幸，故宫秋叶催。举头望霄汉，白露零玉阶。
与邓继高望沙山同赋
曾丰（宋代）

先喜见沙山，俄藏靉靉间。
云非夺吾好，天固与人悭。
未遽清风起，何当旧观还。
峥嵘终莫掩，兹且听潺湲。
病中谢三山问讯
李石（宋代）

我昔择师友，所至多朋俦。
道义自然合，如以胶漆投。
一官既已得，势利寻戈矛。
向者市道交，日亲成日讎。
仅余山林士，共结方外游。
一语不及俗，自是无悔尤。
况乃生死事，同参无异谋。
何暇及汝曹，惴惴性命忧。
此间地步窄，椰子包山丘。
三山妙僧杰，道眼宽处求。
怜我本逐客，饥冻妻孥羞。
有如呼云鹤，拍拍青泥沟。
傥非香火缘，讵肯相恤收。
阿璋栴檀林，手挽银河流。
便欲洗俗辈，欢喜解我愁。
阿兴两随我，五湖盟白鸥。
对师思亡友，中忆烂银钩。
阿鉴殊可人，出世依大侯。
禅学瑄演辈，圭峰家法优。
人人蹴龙象，一笑风马牛。
死鼠岂凤食，徒然赫鸺鹠。
行藏汝自用，吾生去来休。
送君去
左偃（唐代）

关河月未晓，行子心已急。佳人无一言，独背残灯泣。
灞陵亭
高蟾（唐代）

一条归梦朱弦直，一片离心白羽轻。

明日灞陵新霁后，马头烟树绿相迎。
题入定僧持法师画像
李纲（宋代）

形若龙蛇千岁蛰，神如日月四时新。岂知鸡足山中客，元属莲华社里人。

岭上祖师提只履，烟中普化露全身。拘拘守定乾皮袋，毕竟如何始是真。
与珍道者造东山寺前石桥
释慧空（宋代）

灌溪劈箭虽云急，截流过者脚不湿。东山一水人不惊，拟动脚时滩下立。

如何咫尺东山门，在眼可望不可及。珍公老手但问渠，自有方便令人入。
卢骏元宪使寄示会稽竞秀阁识舟亭二诗为各 其二
刘一止（宋代）

海门山边初落潮，西兴渡口浪痕高。渺渺目乱翻云涛，心识不语迎归桡。

江亭晚日风萧骚，轧哑鸣橹相向摇。平头雁落沙没腰，舟人底处寻青招。
舟行
刘攽（宋代）

川形直如线，川水疾如箭。扁舟急鸣橹，顷刻异州县。

晤语不及闻，注视目已眩。川后扈予桡，黄鹄莫我先。

客行自超越，快意令人羡。寄语幽并儿，勿誇鞍马便。
梦蝶
柯梦得（宋代）

一觉千年一转机，觉来还是梦还非。
当时梦里如为蝶，便好穿花傍水飞。
金丹诗诀 其四
陈楠（宋代）

玉炉三转见黄芽，火里红莲解发花。人在绛宫贪夜月，一杯美酒饵丹砂。
山池早秋
释永颐（宋代）

荷叶倾香露，山池见早秋。
石凉幽蟹过，枝脆雨蝉休。
废堰凭虚涨，荒泉入乱流。
水花红漠漠，相对渚云浮。
仲冬初九夜江渎庙祭纛
童轩（明代）

斗转参横月半斜，柳营人马寂无哗。辕门露冷寒吹角，江庙风清夜祃牙。

振地军威严虎豹，翻空旗影动龙蛇。愿将一掬丹心血，剖露孤忠报帝家。
虹桥
陈实（明代）

郭外冲衢控道周，虹桥南跨水东流。成功自昔谁鞭石，利济何人此作舟。

徙倚闻鹃疑在洛，谬悠投履笑封留。人非物是今如此，华表风高鹤到不。
己酉九月自巴丘过湖南别粹翁
陈与义（宋代）

离合不可常，去处两无策。
眇眇孤飞雁，严霜欺羽翼。
使君南道主，终岁好看客。
江湖尊前深，日月梦中疾。
世事不相贷，秋风撼瓶锡。
南云本同征，变化知无极。
四年孤臣泪，万里游子色。
临别不得言，清愁涨胸臆。
送伯才伯仲之官
释宝昙（宋代）

浣花溪头春可怜，两凫一凫飞上天。
晓窗清净易一卷，兄弟过上无炊烟。
大凫白首古上人，小凫绿鬓东风前。
简书不畏畏泥滓，黄金污人须弃捐。
故山民病公所见，门前万里东吴船。
曩时雷电泣真宰，后世儿女成嫣然。
人生固有浪自许，毛发便窥肝胆全。
主家无地置弦索，妾身已为他人妍。
相携感慨一坠泪，唯我与汝非同年。
出门大笑亦不恶，此意嘿寄飞鸿边。
闻契尚书除浙省参政因寄乐仲本
乃贤（元代）

一春多病思纷纷，隔屋幽禽梦里闻。夜雨来时愁作客，落花多里正思君。

尚书曳履登黄阁，里士弹冠卧白云。宾主东南高会日，西湖风月定平分。
郁孤台
高翥（宋代）

登临犹觉酒边豪，往事新愁付一陶。
深浅不常章贡水，崆峒只似旧时高。
送炳藏主妇乡
释法薰（宋代）

江海浮游岁月移，五峰曾契少林机。
白拈果有超师作，和我南山载取归。
包家山
董嗣杲（宋代）

绮霞蒸日透林梢，一族南山尚姓包。
冷水峪边苔色老，冲云楼下树阴高。
园邻古道传耕籍，台倚青城想拜郊。
欲趁桃花寻隐去，关门无钥不须敲。
杂咏五首 其五
韦骧（宋代）

啼血辛勤尔自贻，百花时节好閒飞。行人日日春山过，相劝相呼总不归。
金丹诗诀 其六十五
陈楠（宋代）

西南路上月华明，大药还从此处生。记得古人诗一句，曲江之上鹊桥横。
得黄济川书
吴则礼（宋代）

荆南黄济川，少小但两屐。
长大身转穷，四壁只麽立。
书来可怜人，苦说遥相忆。
儿辈满眼前，吾发何由黑。
几时打僧包，为子去得得。
要论十年梦，已复话畴昔。
程文简公挽词三首
梅尧臣（宋代）

尝预岩廊政，终为社稷臣。
作藩安旧俗，饮酒得贤人。
葬礼铙箫咽，明仪币马陈。
泉堂一经掩，原上只麒麟。
寄都下旧友二首
张耒（宋代）

城西古地昔同游，望月思家相对愁。
明月秋来应更好，何人看月又悲秋。
奉礼歌
佚名（宋代）

吾皇端立太平基。奉祀肃雍、格神祈。抚御耦，降嘉种何辞。手览洪縻。命太史视日，祗告前期。验穹象，天田入望更光辉。掌礼陈仪。搜钜典，迎春令，颁宣温诏遍九围。人尽熙熙。仰明时。俨垂衣。佳气氤氲表庞禧。丰年屡，大田生异粟，含滋吐秀，九种传图，尽来丹阙，瑞应昌时。享运正当摄提。伫见咏京坻。躬稼穑，重耘耔。盛礼兴行先百姓，崇本业，忧勤如禹稷，播在声诗。
偶成
龙辅（宋代）

绣窗同刺绣，女伴喜天晴。
剪刀当日暖，妆镜隐霜明。
睡觉
郑蒨（宋代）

玉炉香断瑞烟微，小院阴岑夹幕垂。
一枕清风人寂后，半窗明月酒醒时。
漆园蝴蝶难成梦，巫峡行云想有期。
欲曙凄凉精气爽，漏残灯炉画屏欹。
偶书二首 其二
李之仪（宋代）

通中玉冷梦偏长，花影笼阶月浸廊。挽断罗巾留不住，觉来犹有去时香。
汉宫春 其一 除夕，时予年四十九
梁清标（清代）

残雪初融，听千门爆竹，此宵何夕。梅横小阁，春透一分消息。

匆匆岁月，渐知非、惊心明日。未晓钟，风光犹是，今年莫教轻掷。

处处辛盘如昔。正春衫试著。鹅笙暖炙，屠苏到手，偏怪新来迟到。

闺中少妇，颂椒花、酒清灯碧。看儿女，彩衣成列，休问漏声频滴。
谒严先生祠 其四
李楩（明代）

龙蟠蠖伏总英雄，当日严刘意见同。应自茅庐曾定策，其如坚见不言功。

徵来素友惊天象，归去扁舟驾晓风。戴笠乘车平等事，古人丘壑傲王公。
藏菜
苏辙（宋代）

爨清葵芥充朝膳，岁晚风霜断菜根。
百日园枯未易过，一家口众复何言。
多排瓮盎先忧尽，旋设盘盂未觉烦。
早晚春风到南圃，侵凌雪色有新萱。
怀史计使
赵汝腾（宋代）

皇华叱双遂驱驰，抱病匆匆语别离。
不到天风海涛地，空吟春树暮云诗。
似闻信宿留桑下，惜不扁舟趁水涯。
一笑论文何日再，玉川为我说相思。
闰月五日题武夷
陈宓（宋代）

不见山居二十年，苍髯玉面故依然。
它年我定先君老，准拟虚名共久传。
感讽五首
李贺（唐代）

合浦无明珠，龙洲无木奴。足知造化力，不给使君须。

越妇未织作，吴蚕始蠕蠕。县官骑马来，狞色虬紫须。

怀中一方板，板上数行书。不因使君怒，焉得诣尔庐。

越妇拜县官，桑牙今尚小。会待春日晏，丝车方掷掉。

越妇通言语，小姑具黄粱。县官踏餐去，簿吏复登堂。

奇俊无少年，日车何躃躃.我待纡双绶，遗我星星发。

都门贾生墓，青蝇久断绝。寒食摇扬天，愤景长肃杀。

皇汉十二帝，唯帝称睿哲。一夕信竖儿，文明永沦歇。

南山何其悲，鬼雨洒空草。长安夜半秋，风前几人老。

低迷黄昏径，袅袅青栎道。月午树无影，一山唯白晓。

漆炬迎新人，幽圹萤扰扰。

星尽四方高，万物知天曙。己生须己养，荷担出门去。

君平久不反，康伯循国路。晓思何譊譊，闤闠千人语。

石根秋水明，石畔秋草瘦。侵衣野竹香，蛰蛰垂叶厚。

岑中月归来，蟾光挂空秀。桂露对仙娥，星星下云逗。

凄凉栀子落，山璺泣清漏。下有张仲蔚，披书案将朽。
木兰花慢 送陈石泉自北归 志雅堂杂钞
陈参政（元代）

北归人未老，喜依旧，著南冠。正雪暗滹沱，云迷芒砀，梦落邯郸。乡心促、日行万里，幸此身、生入玉门关。多少秦烟陇雾，西湖净洗征衫。燕山。望不见吴山。回首一征鞍。慨故宫离黍，故家乔木，那忍重看。钧天。紫微何处，问瑶池、八骏几时还。谁在天津桥上，杜鹃声里阑干。
赤壁赋中四句·耳得之而为声
陈普（宋代）

司听坎体本来清，举世都将贮笛筝。
饱听翛翛北窗吹，人间能有几长庚。
悼孔英夫提举
张昱（元代）

老泪何堪哭寝门，斯人况复是斯文。六经政尔传家集，曲阜苍然掩暮云。

郁郁涧松看得地，昂昂野鹤又离群。贤郎无忝家声旧，能以文章继世芬。
西甘涧
永璥（清代）

步下万松寺，山径落斜曛，路逢山中樵，导我西涧滨，逶迤四五里，始及藏山门。

晚霞云半赤，寒岩枫柏丹。古寺余老屋，山僧鬓已斑。

携手看生圹，圹铭名辈全。撰文李焦明，书丹陈景元。

告归转西偏，高寄亭足观。略如倪迂画，返照疏林间。

相期春正月，重来看雪山。
涵虚阁四咏 其二 听泉
孙传庭（明代）

众籁溪边寂，泉声枕上通。急来知带雨，远至想随风。

宛转危桥下，清凄乱石中。拂琴聊一曲，流水调堪同。
石屏堂
方信孺（宋代）

月峡旁通玉液池，綵舟争胜出宫闺。荒台今日人相问，野草无言日自西。
嵩山十志十首 其四 枕烟庭
卢鸿一（唐代）

临泱漭兮背青荧，吐云烟兮合窅冥。恍欻翕兮杳幽霭，意缥缈兮群仙会。

窅冥仙会兮枕烟庭，竦魂形兮凝视听。闻夫至诚必感兮祈此巅，契颢气，养丹田，终彷像兮觏灵仙。
乌栖曲
王沄（清代）

黄昏漠漠黄云迷，乌来欲栖不得栖。十二楼台锁烟雾，乌来栖向谁家树。

此时客子心恻恻，起看落月霜华积。一声清角乌头白。
闻虏政衰乱扫荡有期喜成口号
陆游（宋代）

正朔今年被百蛮，遥知喜色动天颜。
风雷传号临春水，貔虎移军过玉关。
博士已成封禅草，单于将就会朝班。
孤臣老抱周南恨，壮观空存梦想间。
句
陈诂（宋代）

笼鸡对窗语，斗雀绕门飞。
浒墅关夜雨
王庆勋（清代）

篷背潇潇雨，更深洒未停。湿云围岸黑，残梦逼镫青。

夜永沈街柝，风尖飐塔铃。邻舟歌水调，倚枕不堪听。
局中春兴
陆游（宋代）

天知病眼困风沙，借与蓬山阅物华。
微暖已迎新到燕，轻阴犹护欲残花。
幽窗寂寂书围座，倦枕时时梦过家。
立马庭前还小驻，不妨闲试半瓯茶。
遣兴
李流谦（宋代）

邂逅成功一世惊，不知元逐众人耕。
结茅容我庇风雨，识字教人记姓名。
閒辄吟诗真苦相，醉能遣客即真情。
晚来溪月延微步，浴鹭浮鸥俱眼明。
送王户书南征
黄衷（明代）

保釐持轴素称任，暂见专征命节临。国赖兼才全重势，虏观长技折强心。

态旂队罢皆成列，犀甲围闲总若林。张说莫誇和九姓，明公威德胜淮阴。
露坐
陆游（宋代）

此手乃可怜，经月不把酒；著书又苦晚，何以图不朽？空庭坐三更，磊落垂北斗。
向来历关河，万里空回首。
岂知三十年，竟作越中叟！後生虽满眼，非复旧交友。
形体迫衰谢，妻子亦何有？怅望怀古人，吞声死农亩。
禅人并化主写真求赞
释正觉（宋代）

癯形老残，孤节岁寒。
照顶髑髅眼，随缘赤肉团。
六街三市寻人去，相唤门门尽是檀。
盘洲杂韵上 云叶
洪适（宋代）

支机何代石，风截秋云根。一叶下人境，坐令台榭尊。
答王无功在京思故园见乡人问
朱熹（宋代）

我从铜川来，见子上京客。问我故乡事，慰子羁旅色。

子问我所故，我对子应识。朋游总彊𡏖，童稚各长成。

华宗盛文史，连墙富池亭。独子园最古，旧林间新坰。

柳行随堤势，茅斋看地形。竹从去年移，梅是今年荣。

渠水经夏响，石苔终岁青。院果早晚熟，林花先后明。

语罢相叹息，浩然起深情。归哉且五斗，饷子东皋耕。
送金秀才之温陵
黄玄（明代）

官亭花发酒初香，白马翩翩大道傍。
醉客尽随歌舞散，寒川空道别离长。
紫云洞里逢秋月，赤鲤潭边度早霜。
休说故山多少恨，军中吹角断人肠。
甘雨应祈
范成大（宋代）

晚稻成苞未肯肥，鹁鸠啼晓雨来时。
黄紬被冷初眠觉，先向芭蕉叶上知。
偈颂一百五十首
释心月（宋代）

直上觑，直下觑。
七佛已前，闲家泼具。
少室铁牛，黄梅石女。
蝎虎
苏轼（宋代）

黄鸡啄蠍如啄黍，窗间守宫称蝎虎。闇中缴尾伺飞虫，巧捷功夫在腰膂。

跂跂脉脉善缘壁，陋质从来谁比数。今年岁旱号蜥蜴，狂走儿童闹歌舞。

能衔渠水作冰雹，便向蛟龙觅云雨。守宫努力搏苍蝇，明年岁旱当求汝。
次韵曾吉父见简
韩驹（宋代）

往岁沧波转地流，是身如沫信沉浮。初闻盗贼奔他境，渐见衣冠集此州。

病欲深耕归谷口，禅须末句问岩头。膺门也自知人喜，有客清真似子不。
答费司法
方岳（宋代）

长房一青竹，阅世不知几。
下视区中人，岁月老分至。
颇闻第二区，风烟未渠已。
谪堕修茶经，政坐一念起。
谁令哀鸿号，手足痛入髓。
秋江渴到底，安得半帆驶。
大士慈悯故，虑岂不及此。
军持乞余滴，厥德安敢倍。
愿方出岫心，慰我在原意。
归寻旧时仗，小住五百岁。
生日又二首
方回（元代）

岂料生逾七十年，孩提脱死瘴乡烟。
未能汤饼觞朋友，只合炉香拜祖先。
养性有书知道理，夺胎无药学神仙。
天都峰下旧茅屋，消得严滩十日船。
幽居
郑刚中（宋代）

蛮徼分来气未清，江风吹雨瘴烟腥。
出巢燕老榴花落。抱树猿啼荔子青。
人客渐稀真省事，古贤相对可谈经。
瓶中况是无多酒，更把柴门著意扃。
东坡除夜三十九遂引乐天行年三十九岁暮日斜
姜特立（宋代）

昔人三十九，已叹日斜时。
吾今七十六，屈指一倍之。
岂唯桑榆七，正自入崦嵫。
灰中炭暗尽，岂不心自知。
且饮生朝酒，更赋梅山诗。
送王共父
喻良能（宋代）

西蜀东吴万里程，偶然相值两浮萍。
黑头君已登三馆，白发吾方醉六经。
夜幌论文灯耿耿，春堤把袖草青青。
艅艎小别须回棹，不用阳关肠断听。
听江十诵食鲙诗戏简圣俞
刘敞（宋代）

长安贫客食无鱼，浩歌弹铗归来乎。主人聆歌知客意，酌酒买鱼相与醉。

一鱼百金不可偿，操刀作鲙挥雪霜。鳞分骨解珠玉光，举盘引箸丝线长。

楚饭彫胡香且洁，吴羹入口如沃雪。主欢赋诗客称寿，裂简摇毫落寒月。

我亦羁旅秋萧条，思鲈回首江汉遥。过门大嚼取快意，咏诗忘味如闻韶。

君若乘风驾沧海，更鲙长鲸且相待。
观荷
方岳（宋代）

春红树树或丛丛，一一托根尘土中。
不道独清冰氏子，炎天玉立水晶宫。
守岁五首
薛嵎（宋代）

明日焚香叩九关，六旬修未到清闲。
莫怜身在尘中老，雪后骑驴亦看山。
偈颂一百四十一首
释师范（宋代）

火焰为三世诸佛说法，三世诸佛立地听。
听在说处，说在听处。
听说两忘，如何剖露。
经入藏，神归海。
唯中马簸箕，拈弄有余态。
每遇中秋玩月时，寻思直是令人爱。
颂石头和尚草庵歌
释印肃（宋代）

万般解，笔写石镌处处卖。
不将一字与人依，露迥迥兮赤洒洒。
白帝子歌
王嘉（魏晋）

四维八埏眇难极，驱光逐影穷水域。璇宫夜静当轩织。
桐峰文水千寻直，伐水作器成琴瑟。
清歌流畅乐难极，沧湄海浦来栖息。
偈颂一百零二首
释绍昙（宋代）

古桧吟风，寒鸦布陈。
不落见闻，几人错认。
不错认人，道士擎拳，
阇梨问讯。
铜仪
韦庄（唐代）

铜仪一夜变葭灰，暖律还吹岭上梅。已喜汉官今再睹，

更惊尧历又重开。窗中远岫青如黛，门外长江绿似苔。

谁念闭关张仲蔚，满庭春雨长蒿莱。
夜泊梁溪
范汭（明代）

樯上乌啼月满滩，月和残雪耐人看。
半炉爇尽沉香火，消受篷窗一夜寒。
麻城卧疾
朱克柔（清代）

一病方知客，思家意陡归。昏明每计杪，潦燠自斟衣。

倚枕梦痕碎，侵人药影肥。数行游子泪，未敢寄庭闱。
与顾章书
吴均（南北朝）

仆去月谢病，还觅薜萝。梅溪之西，有石门山者，森壁争霞，孤峰限日；幽岫含云，深溪蓄翠；蝉吟鹤唳，水响猿啼，英英相杂，绵绵成韵。既素重幽居，遂葺宇其上。幸富菊花，偏饶竹实。山谷所资，于斯已办。仁智之乐，岂徒语哉！
洞仙歌（惜春和李元膺）
吴泳（宋代）

翠柔香嫩，乍春风庭院。换却幽人读书眼。淡鹅黄袅袅，玉破梢人，莺未啭，绿皱池波尚浅。

王孙才别后，长负芳时，碧草萋萋绣茵软。海棠桃花雨，红湿青衫，春心荡，不省花飞减半。待持酒高堂、劝东皇，且爱惜芳菲，留春借暖。
读陶集爱其致意于菊者八因作八首·一曰秋菊
方回（元代）

陶公爱菊满园秋，甚欲持醪竟靡由。
世事重华那复尔，无钱更觉少陵愁。
梁必大归自燕山有诗问讯以诗答之
黎廷瑞（宋代）

折柳空惊岁月徂，寄梅欲忆雪霜余。
君看天上烟花绕，我伴山中木石俱。
婚媾騃騃难辨老，友朋往往不如初。
极思一见论心事，城府年来迹渐疏。
蝶恋花 寿山人湛然李生
段克己（金朝）

岩菊开时霜信杳。风雨无情，又是重阳了。茆舍疏篱人不到。床头醅瓮生微笑。莫怪住山真小草。颦损蛾眉，愁独无人扫。花底一杯须健倒。
秀华续咏 其三十一 朱淑真
黄金石（清代）

凤莺深愧匹鸦雏，暮暮朝朝血泪枯。吟到妒花风雨句，怪他月老太糊涂。
东轩记
苏辙（宋代）

余既以罪谪监筠州盐酒税，未至，大雨，筠水泛滥，蔑南市，登北岸，败刺史府门。盐酒税治舍，俯江之漘，水患尤甚。既至，敝不可处，乃告于郡，假部使者府以居。郡怜其无归也，许之。岁十二月，乃克支其欹斜，补其圮缺，辟听事堂之东为轩，种杉二本，竹百个，以为宴休之所。然盐酒税旧以三吏共事，余至，其二人者适皆罢去，事委于一。昼则坐市区鬻盐、沽酒、税豚鱼，与市人争寻尺以自效。莫归筋力疲废，辄昏然就睡，不知夜之既旦。旦则复出营职，终不能安于所谓东轩者。每旦莫出入其旁，顾之未尝不哑然自笑也。

余昔少年读书，窃尝怪颜子以箪食瓢饮居于陋巷，人不堪其忧，颜子不改其乐。私以为虽不欲仕，然抱关击柝，尚可自养，而不害于学，何至困辱贫窭自苦如此？及来筠州，勤劳盐米之间，无一日之休，虽欲弃尘垢，解羁絷，自放于道德之场，而事每劫而留之。然后知颜子之所以甘心贫贱，不肯求斗升之禄以自给者，良心其害于学故也。嗟夫！士方其未闻大道，沉酣势利，以玉帛子女自厚，自以为乐矣。及其循理以求道，落其华而收其实，从容自得，不知夫天地之为大与死生之为变，而况其下者乎？故其乐也，足以易穷饿而不怨，虽南面之王，不能加之。盖非有德不能任也。余方区区欲磨洗浊污，睎圣贤之万一，自视缺然而欲庶几颜氏之乐，宜其不可得哉！若夫孔子周行天下，高为鲁司寇，下为乘田委吏，惟其所遇，无所不可，彼盖达者之事，而非学者之所望也。

余既以谴来此，虽知桎梏之害而势不得去。独幸岁月之久，世或哀而怜之，使得归伏田里，治先人之敝庐，为环堵之室而居之，然后追求颜氏之乐，怀思东轩，优游以忘其老。然而非所敢望也。

元丰三年十二月初八日，眉阳苏辙记。
陈涉世家(节选)
司马迁（两汉）

陈胜者，阳城人也，字涉。吴广者，阳夏人也，字叔。陈涉少时，尝与人佣耕，辍耕之垄上，怅恨久之，曰：“苟富贵，无相忘。”佣者笑而应曰：“若为佣耕，何富贵也？”陈涉太息曰：“嗟乎！燕雀安知鸿鹄之志哉！”

二世元年七月，发闾左適戍渔阳，九百人屯大泽乡。陈胜﹑吴广皆次当行，为屯长。会天大雨，道不通，度已失期。失期，法皆斩。陈胜﹑吴广乃谋曰：“今亡亦死，举大计亦死；等死，死国可乎？”陈胜曰：“天下苦秦久矣。吾闻二世少子也，不当立，当立者乃公子扶苏。扶苏以数谏故，上使外将兵。今或闻无罪，二世杀之。百姓多闻其贤，未知其死也。项燕为楚将，数有功，爱士卒，楚人怜之。或以为死，或以为亡。今诚以吾众诈自称公子扶苏﹑项燕，为天下唱，宜多应者。”吴广以为然。乃行卜。卜者知其指意，曰：“足下事皆成，有功。然足下卜之鬼乎？”陈胜﹑吴广喜，念鬼，曰：“此教我先威众耳。”乃丹书帛曰“陈胜王”，置人所罾鱼腹中。卒买鱼烹食，得鱼腹中书，固以怪之矣。又间令吴广之次所旁丛祠中，夜篝火，狐鸣呼曰：“大楚兴，陈胜王。”卒皆夜惊恐。旦日，卒中往往语，皆指目陈胜。

吴广素爱人，士卒多为用者。将尉醉，广故数言欲亡，忿恚尉，令辱之，以激怒其众。尉果笞广。尉剑挺，广起，夺而杀尉。陈胜佐之，并杀两尉。召令徒属曰：“公等遇雨，皆已失期，失期当斩。藉第令毋斩，而戍死者固十六七。且壮士不死即已，死即举大名耳，王侯将相宁有种乎！”徒属皆曰：“敬受命。”乃诈称公子扶苏﹑项燕，从民欲也。袒右，称大楚。为坛而盟，祭以尉首。陈胜自立为将军，吴广为都尉。攻大泽乡，收而攻蕲。蕲下，乃令符离人葛婴将兵徇蕲以东。攻铚、酂、苦、柘、谯皆下之。行收兵。比至陈，车六七百乘，骑千余，卒数万人。攻陈，陈守令皆不在，独守丞与战谯门中。弗胜，守丞死，乃入据陈。数日，号令召三老﹑豪杰与皆来会计事。三老﹑豪杰皆曰：“将军身被坚执锐，伐无道，诛暴秦，复立楚国之社稷，功宜为王。”陈涉乃立为王，号为张楚。当此时，诸郡县苦秦吏者，皆刑其长吏，杀之以应陈涉。
龙泉秩满题
蔡用之（宋代）

昨日新官对旧官，吏民一半冷相看。
夜来惟有前滩水，依旧多情到枕寒。
和夫子三出西郊之作
邓氏（明代）

幽人问水更携琴，好傍清池发妙音。
曲径横穿花意密，重台斜妙竹情深。
荒笼媚菊含金笑，疏木寒禽弄玉吟。
欲攀艳日留歌席，纵迫归心恋暮岑。
感怀 其七
孟郊（唐代）

河梁莫相遇，草草不复言。汉家正离乱，王粲别荆蛮。

野泽何萧条，悲风振空山。举头是星辰，念我何时还。

亲爱久别散，形神各离迁。未为生死诀，长在心目间。
赤壁矶
张埴（宋代）

秋清亦足发，弄不俯晴川。
顾影非坡月，昂首是梵天。
人才三国后，边信十年前。
吹备归樊口，芦花落满船。
无题
韩偓（唐代）

小槛移灯灺，空房锁隙尘。额波风尽日，帘影月侵晨。

香辣更衣后，钗梁拢鬓新。吉音闻诡计，醉语近天真。

妆好方长叹，欢馀却浅颦。绣屏金作屋，丝幰玉为轮。

致意通绵竹，精诚托锦鳞。歌凝眉际恨，酒发脸边春。

溪纻殊倾越，楼箫岂羡秦。柳虚禳沴气，梅实引芳津。

乐府降清唱，宫厨减食珍。防闲襟并敛，忍妒泪休匀。

宿饮愁萦梦，春寒瘦著人。手持双豆蔻，的的为东邻。

碧瓦偏光日，红帘不受尘。柳昏连绿野，花烂烁清晨。

书密偷看数，情通破体新。明言终未实，暗祝始应真。

枉道嫌偷药，推诚鄙效颦。合成云五色，宜作日中轮。

照兽金涂爪，钗鱼玉镂鳞。渺瀰三岛浪，平远一楼春。

堕髻还名寿，修蛾本姓秦。棹寻闻犬洞，槎入饮牛津。

麟脯随重酿，霜华间八珍。锦囊霞彩烂，罗袜砑光匀。

羞涩佯牵伴，娇饶欲泥人。偷儿难捉搦，慎莫共比邻。

紫蜡融花蒂，红绵拭镜尘。梦狂翻惜夜，妆懒厌凌晨。

茜袖啼痕数，香笺墨色新。
留别忠州故人（一作惟审诗）
灵一（唐代）

一身无定处，万里独销魂。芳草迷归路，春流滴泪痕。

几时休旅食，何夜宿江村。欲识相思苦，空山啼暮猿。
送李叔渊绣衣还朝 其一
朱诚泳（明代）

青春豸绣几人如，玉斧从容引鹭车。买铁十年曾铸剑，典衣无日不收书。

似闻彫瘵劳存问，那复豺狼待扫除。去近九重应简在，西行声价重璠玙。
与弁山道士饮
周文璞（宋代）

采茗归来日未斜，更携苦菜入仙家。
后园同坐枯桐树，仰看红桃落涧花。
客中作
李白（唐代）

兰陵美酒郁金香，玉碗盛来琥珀光。
但使主人能醉客，不知何处是他乡。
乙卯元日
刘克庄（宋代）

免赴早朝参扈从，径寻初服返樵渔。
前街鹤料权停阁，旧谴鸡竿已赦除。
手板抽还大丞相，颠毛秃尽老中书。
暮年相伴惟穷鬼，虚左迎渠莫送渠。
行县涂中读柳子厚诗
晁说之（宋代）

征衣穷塞暮冬时，读尽龙城太守诗。
若使平生诗尽在，濯缨无泪为君垂。
韩太丞同守成都次韵 其一
范镇（宋代）

盛府佳招贵，严宸雅寄深。舆题仲举坐，阙挂子牟心。

汉竹分新契，潘花过旧阴。当年百里骥，方此试骎骎。
公庭春宴
陈元光（唐代）

东风驱冻去，万品破阳辉。红紫妆春媚，罍樽试酒奇。

公庭开月榭，农榼荐时牺。兴逐芳芬发，杯同蜂蝶飞。

谁云佳节会，独与赏心违。信手撚红瓣，粘衣尽紫蕤。

阴移来日者，各赠满须归。
题林荣山水图
王阜（明代）

晴山高且閒，晴云淡而白。山似高人云作衣，人似门云着山色。

山色青青常对门，溪居浑似武陵源。半潭林影花枝静，十里松声地籁喧。

芝兰猗猗香满室，丽泽南来有滋益。青入湘帘山市春，凉生书案芸香夕。

故人抱琴千里来，白日轩几无纤埃。悠悠远托知音赏，莫使衡门掩绿苔。
风流子·枫林凋晚叶
周邦彦（宋代）

枫林凋晚叶，关河迥，楚客惨将归。望一川暝霭，雁声哀怨；半规凉月，人影参差。酒醒后，泪花销凤蜡，风幕卷金泥。砧杵韵高，唤回残梦；绮罗香减，牵起馀悲。
亭皋分襟地，难拚处，偏是掩面牵衣。何况怨怀长结，重见无期。想寄恨书中，银钩空满；断肠声里，玉筯还垂。多少暗愁密意，唯有天知。
和袭美重题蔷薇
陆龟蒙（唐代）

秾华自古不得久，况是倚春春已空。

更被夜来风雨恶，满阶狼藉没多红。
鹧鸪天 赠度曲女郎
孙云凤（清代）

细雨和风湿绣帘。春寒初试越罗衫。绿杨影里莺声滑，红杏香中蝶梦酣。

思往事，忆江南。翠屏银烛黛蛾纤。而今冷梦闲窗夜，明月无情堕画檐。
茂洪赴漕试归苦目疾
张镃（宋代）

潘侯两鬓光如月，尽日看山常拄笏。
经营菽水才有余，赴调地饭店况干谒。
少年习气秋来发，罗艺文场肆猖獗。
杨沙风起昼昏冥，点漆归来似泥淈。
我生正欠封侯骨，砚破编残徒矻矻。
与君发愿绣佛前，绮语机心回仆讷。
内观灵府穷丹阙，虚室生明照毛发。
却将目力写新诗，岩电千年不埋没。
沈孝廉继母节颂
倪元璐（明代）

天桥夜坼婺光起，愁鸿泣尽芦花水。冢中韩重宁孤栖，鬼声啾啾乞无死。

养血血飞成羽鳞，潜蛟快舞双龙子。霞文欲聚霜华消，但望怀清台气美。
和张时可景灵宫即事及暂归南湖二诗
何澹（宋代）

南湖风月想经行，隐兴常多薄宦情。
辇毂只今烦佐治，僮奴休复事欢迎。
人如仲举舆增重，客为相如座尽倾。
咫尺不妨时问道，病余已觉此身轻。
岩间宴坐
舒岳祥（宋代）

蛩泣草根露，鹤鸣松顶风。
标格既有异，音韵那能同。
我家水石既，圆月出中峰。
樵子时往还，野客多仙踪。
杳杳林表磬，冥冥岩下钟。
雾重时作雨，衣翠湿重重。
孔窍明似藕，肌骨通玲珑。
岩花时嗅馥，掩冉纷青红。
万叶互戛击，琴瑟间笙镛。
我当大闷时，一啸来清风。
凤鸣相应和，龙吟谐律筒。
窍竹去其节，清响合商宫。
累黍以为律，旋变为无穷。
仙人授刀尺，度数合纤洪。
此诀留岩石，千古苍苔封。
十二月朔巢县道中
章甫（宋代）

瘦马从摇兀，行装更寂寥。
老来宁浪出，此去有佳招。
岁暮风霜苦，山长馆舍遥。
儿曹应念我，今日是生朝。
自巩洛舟行入黄河即事寄府县僚友
韦应物（唐代）

夹水苍山路向东，东南山豁大河通。
寒树依微远天外，夕阳明河乱流中。
孤村几岁临伊岸，一雁初晴下朔风。
为报洛桥游宦侣，扁舟不系与心同。
好事近
朱敦儒（宋代）

拨转钓鱼船，江海尽为吾宅。恰向洞庭沽酒，却钱塘横笛。

醉颜禁冷更添红，潮落下前碛。经过子陵滩畔，得梅花消息。
游仙窟诗 游后园
张文成（唐代）

昔时过小苑，今朝戏后园。两岁梅花匝，三春柳色繁。

水明鱼影静，林翠鸟歌喧。何须杏树岭，即是桃花源。
凤池寺
曾巩（宋代）

经年闻说凤池山，蜡屐方偷半日闲。
笑语客随朱阁上，醉醒身在白云间。
溪桥野水清犹急，海岸轻寒去却还。
为郡天涯亦潇洒，莫嗟流落鬓毛斑。
倦寻芳 和赠谢砚谷
程颂万（清代）

檐桃熟后，瓻酒还余，吟费鱼茧。旧赏欣同，新恨漫将书卷。

树密如窥星有窍，笋生多傍岩穿眼。掩闲扉，几春边共语，古帘今燕。

约去取、巾箱残稿，空笑书佣，投笔尘溅。一盏吾楼，但贮夕阳江怨。

凤阙孤临山负扆，鹿中宾戏壶添箭。黯怀沙，送君初，数峰稀见。
题瑞松亭
李处权（宋代）

德积固有源，吉卜可无地。
要知青囊术，讵尽黄壤计。
翁族鼎七青，籍甚月旦议。
五车闻善训，三迁见深意。
父屯兄弟间，接武广寒桂。
世方慕朱紫，此道非我贵。
而今二阮贤，风雅果未坠。
婆娑竹林下，颇用文章戏。
诸郎赤凤麟，唾手可高位。
惟松岁寒质，似抱君子器。
伟此无情物，胡然效斯瑞。
天人理则悬，声闻在交际。
我行几千里，岁晚飘零至。
升亭整素冠，敬仰动长喟。
冢木助芊芊，前山益佳气。
春深独行马上有作
唐彦谦（唐代）

日烈风高野草香，百花狼藉柳披猖。连天瑞霭千门远，

夹道新阴九陌长。众饮不欢逃席酒，独行无味放游缰。

年来与问闲游者，若个伤春向路旁。
葛仙井
任翻（唐代）

古井碧沈沈，分明见百寻。味甘传邑内，脉冷应山心。

圆入月轮净，直涵峰影深。自从仙去后，汲引到如今。
晴江观鸭
史弥宁（宋代）

鸭鸭新晴出翠蒲，春江水暖互相呼。
避人深入苍烟去，莫是乔仟双履无。
秋景 牛女年年渡
刘辰翁（宋代）

牛女是谁传，灵桥不待船。昔年曾此渡，每渡似初年。

此夕须停织，何人更服牵。星期无了日，河水尚依然。

岁晚长疏隔，人间早弃捐。瑶池人独处，搔首待君还。
偈颂二十九首
释云（宋代）

春色融和，群芳竞拆。
水绿山青，桃红李白。
不是时节因缘，亦非向上奇特。
恁麽也不得，不恁麽也不得。
此时若不究根源，直待当来问弥勒。
自昔
刘克庄（宋代）

自昔英豪忌苟同，此身易尽学难穷。
习为联绝真唐体，讲到玄虚有晋风。
蚁子尽云参妙喜，乞儿自许识荆公。
安知斯世无颜闽，到死浮沉里巷中。
留别卢陲
崔少玄（唐代）

得之一元，匪受自天。太老之无，无上之仙。光含影藏，

形于自然。无安匪求，神之久留。淑美其无，体性刚柔。

丹霄碧虚，上圣之俦。百岁之后，空馀坟丘。
和寇十一晚登白门
陈师道（宋代）

重门杰观屹相望，表里河山自一方。
小市张灯归意动，轻衫当户晚风长。
孤臣白首逢新政，游子青春见故乡。
富贵本非吾辈事，江湖安得便相忘。
八月十六日自怀
刘虚静（清代）

夜静虚堂寂，林深鹤自閒。风声喧远水，月色冷空山。

独坐长松下，悠然修竹间。红尘心不恋，瑶岛尚容攀。
钱纯中挽诗
程嘉燧（明代）

谁怜地下老明经，宿草坟头又化萤。
朽骨尚应思驾驭，朱颜终自惜娉婷。
一生辛苦为玄白，何处流传付杀青。
独有中郎铭不没，断虹斜日贯幽扃。
删梅二首 其一
黎遂球（明代）

望去尝教见鹤过，疏枝临影称晴波。宋元画笔浓输澹，班马文章少胜多。
乡人项服善宰鄱阳有政声人惜其去用郡圃栽花韵作诗数篇叙别遂和以送之 其二
王十朋（宋代）

鄱江同事半年赊，直谅何人似去华。吏报圜扉多鞠草，民歌枯木再生花。

暂留萧寺行逢雨，剩作新诗语带霞。褒德自应侯卓茂，清朝知己况如麻。
陈经秘校之信州幕
梅尧臣（宋代）

东吴海物错，南楚江味多。
家吴而宦彼，风土去几何。
既得风土乐，可赞政治和。
归来识香草，为缀楚人歌。
新制沈香冠和椰子冠韵
李之世（明代）

揩磨玄角映霜丝，鹤氅鸠筇物外仪。五指黎人为木客，三山仙子是冠师。

奇香到眼余偏赏，异国传来人未知。才向镜前簪一会，封函留待入林时。
翠云岩次陈默堂韵
罗从彦（宋代）

济渡游丹洞，穿林惹翠云。迩来多野趣，殊觉少尘纷。

笑日花迎客，临岩鸟唤群。真机皆自得，此道与平分。
王昭君五首 其四
胡直（明代）

愿作随阳鸟，秋风一度翔。无恩承汉宠，祇忆见君王。
村舍杂兴五首 其三
陆游（宋代）

白首返吾乡，功名罢激昂。扫除魔眷属，砭熨病膏肓。

老圃勤供菜，蛮童解炷香。黄昏那用问，且喜日舒长。
谢银工
薛昭纬（唐代）

一楪毡根数十皴，盘中犹更有红鳞。早知文字多辛苦，悔不当初学冶银。
七发
枚乘（两汉）

楚太子有疾，而吴客往问之，曰：“伏闻太子玉体不安，亦少间“？”太子曰：“惫！谨谢客。”客因称曰：“今时天下安宁，四宇和平，太子方富于年。意者久耽安乐，日夜无极，邪气袭逆，中若结轖。纷屯澹淡，嘘唏烦酲，惕惕怵怵，卧不得瞑。虚中重听，恶闻人声，精神越渫，百病咸生。聪明眩曜，悦怒不平。久执不废，大命乃倾。太子岂有是“？”太子曰：“谨谢客。赖君之力，时时有之，然未至于是也”。”客曰：“今夫贵人之子，必宫居而闺处，内有保母，外有傅父，欲交无所。饮食则温淳甘膬，脭醲肥厚；衣裳则杂遝曼暖，燂烁热暑。虽有金石之坚，犹将销铄而挺解也，况其在筋骨之间“哉？故曰：纵耳目之欲，恣支体之安者，伤血脉之和。且夫出舆入辇，命曰蹶痿之机；洞房清宫，命曰寒热之媒；皓齿蛾眉，命曰伐性之斧；甘脆肥脓，命曰腐肠之药。今太子肤色靡曼，四支委随，筋骨挺解，血脉淫濯，手足堕窳；越女侍前，齐姬奉后；往来游醼，纵恣于曲房隐间之中。此甘餐毒药，戏猛兽之爪牙也。所从来者至深远，淹滞永久而不废，虽令扁鹊治内，巫咸治外，尚何及哉！今如太子之病者，独宜世之君子，博见强识，承间语事，变度易意，常无离侧，以为羽翼。淹沈之乐，浩唐之心，遁佚之志，其奚由至哉！’’太子曰：“诺。病已，请事此言。”

客曰：“今太子之病，可无药石针刺灸疗而已，可以要言妙道说而去也。不欲闻之“？”太子曰：“仆愿闻之。”

客曰：“龙门之桐，高百尺而无枝。中郁结之轮菌，根扶疏以分离。上有千仞之峰，下临百丈之溪。湍流遡波，又澹淡之。其根半死半生。冬则烈风漂霰、飞雪之所激也，夏则雷霆、霹雳之所感也。朝则鹂黄、鳱鴠鸣焉，暮则羁雌、迷鸟宿焉。独鹄晨号“其上，鹍鸡哀鸣翔“其下。于是背秋涉冬，使琴挚斫斩以为琴，野茧之丝以为弦，孤子之钩以为隐，九寡之珥以为约。使师堂操《畅》，伯子牙为之歌。歌曰：‘麦秀蔪兮雉朝飞，向虚壑兮背槁槐，依绝区兮临回溪。’飞鸟闻之，翕翼而不能去；野兽闻之，垂耳而不能行；蚑、蟜、蝼、蚁闻之，柱喙而不能前。此亦天下之至悲也，太子能强起听之“？”太子曰：“仆病未能也。”

客曰：“犓牛之腴，菜以笋蒲。肥狗之和，冒以山肤。楚苗之食，安胡之飰，抟之不解，一啜而散。于是使伊尹煎熬，易牙调和。熊蹯之胹，芍药之酱。薄耆之炙，鲜鲤之鱠。秋黄之苏，白露之茹。兰英之酒，酌以涤口。山梁之餐，豢豹之胎。小飰大歠，如汤沃雪。此亦天下之至美也，太子能强起尝之“？”太子曰：“仆病未能也。”

客曰：“钟、岱之牡，齿至之车，前似飞鸟，后类距虚。穱麦服处，躁中烦外。羁坚辔，附易路。于是伯乐相其前后，王良、造父为之御，秦缺、楼季为之右。此两人者，马佚能止之，车覆能起之。于是使射千镒之重，争千里之逐。此亦天下之至骏也，太子能强起乘之“？”太子曰：“仆病未能也。”

客曰：“既登景夷之台，南望荆山，北望汝海，左江右湖，其乐无有。于是使博辩之士，原本山川，极命草木，比物属事，离辞连类。浮游览观，乃下置酒于虞杯之宫。连廊四注，台城层构，纷纭玄绿。辇道邪交，黄池纡曲。溷章、白鹭，孔鸟、鶤鹄，鵷雏、鵁鶄，翠鬣紫缨。螭龙、德牧，邕邕群鸣。阳鱼腾跃，奋翼振鳞。漃漻薵蓼，蔓草芳苓。女桑、河柳，素叶紫茎。苗松、豫章，条上造天。梧桐、并阊，极望成林。众芳芬郁，乱于五风。从容猗靡，消息阳阴。列坐纵酒，荡乐娱心。景春佐酒，杜连理音。滋味杂陈，肴糅错该。练色娱目，流声悦耳。于是乃发《激楚》之结风，扬郑、卫之皓乐。使先施、徵舒、阳文、段干、吴娃、闾娵、傅予之徒，杂裾垂髾，目窕心与。揄流波，杂杜若，蒙清尘，被兰泽，嬿服而御。此亦天下之靡丽、皓侈、广博之乐也，太子能强起游“？太子曰：“仆病未能也。”

客曰：“将为太子驯骐骥之马，驾飞軨之舆，乘牡骏之乘。右夏服之劲箭，左乌号之雕弓。游涉“云林，周驰“兰泽，弭节“江浔。掩青苹，游清风。陶阳气，荡春心。逐狡兽，集轻禽。于是极犬马之才，困野兽之足，穷相御之智巧，恐虎豹，慴鸷鸟。逐马鸣镳，鱼跨麋角。履游麕兔，蹈践麖鹿，汗流沫坠，寃伏陵窘。无创而死者，固足充后乘矣。此校猎之至壮也，太子能强起游“？”太子曰：“卜病未能也。”然阳气见于眉宇之间，侵淫而上，几满大宅。

客见太子有悦色，遂推而进之曰：“冥火薄天，兵车雷运，旌旗偃蹇，羽毛肃纷。驰骋角逐，慕味争先。徼墨广博，观望之有圻；纯粹全牺，献之公门。太子曰：“善！愿复闻之。”

客曰：“未既。于是榛林深泽，烟云闇莫，兕虎并作。毅武孔猛，袒裼身薄。白刃磑磑，矛戟交错。收获掌功，赏赐金帛。掩苹肆若，为牧人席。旨酒嘉肴，羞炰脍灸，以御宾客。涌觞并起，动心惊耳。诚不必悔，决绝以诺；贞信之色，形于金石。高歌陈唱，万岁无斁。此真太子之所喜也，能强起而游“？”太子曰：“仆甚愿从，直恐为诸大夫累耳。”然而有起色矣。

客曰：“将以八月之望，与诸侯远方交游兄弟，并往观涛“广陵之曲江。至则未见涛之形也，徒观水力之所到，则恤然足以骇矣。观其所驾轶者，所擢拔者，所扬汩者，所温汾者，所涤汔者，虽有心略辞给，固未能缕形其所由然也。怳兮忽兮，聊兮栗兮，混汩汩兮，忽兮慌兮，俶兮傥兮，浩瀇瀁兮，慌旷旷兮。秉意“南山，通望“东海。虹洞兮苍天，极虑“崖涘。流揽无穷，归神日母。汩乘流而下降兮，或不知其所止。或纷纭其流折兮，忽缪往而不来。临朱汜而远逝兮，中虚烦而益怠。莫离散而发曙兮，内存心而自持。于是澡概胸中，洒练五藏，澹澉手足，頮濯发齿。揄弃恬怠，输写淟浊，分决狐疑，发皇耳目。当是之时，虽有淹病滞疾，犹将伸伛起躄，发瞽披聋而观望之也，况直眇小烦懑，酲醲病酒之徒哉！故曰：发蒙解惑，不足以言也。”太子曰：“善，然则涛何气哉？”

客曰：“不记也。然闻于师曰，似神而非者三：疾雷闻百里；江水逆流，海水上潮；山出内云，日夜不止。衍溢漂疾，波涌而涛起。其始起也，洪淋淋焉，若白鹭之下翔。其少进也，浩浩溰溰，如素车白马帷盖之张。其波涌而云乱，扰扰焉如三军之腾装。其旁作而奔起也，飘飘焉如轻车之勒兵。六驾蛟龙，附从太白。纯驰皓蜺，前后络绎。顒顒卬卬，椐椐强强，莘莘将将。壁垒重坚，沓杂似军行。訇隐匈磕，轧盘涌裔，原不可当。观其两旁，则滂渤怫郁，闇漠感突，上击下律，有似勇壮之卒，突怒而无畏。蹈壁冲津，穷曲随隈，逾岸出追。遇者死，当者坏。初发“或围之津涯，荄轸谷分。回翔青篾，衔枚檀桓。弭节伍子之山，通厉骨母之场，凌赤岸，篲扶桑，横奔似雷行，诚奋厥武，如振如怒，沌沌浑浑，状如奔马。混混庉庉，声如雷鼓。发怒庢沓，清升逾跇，侯波奋振，合战于藉藉之口。鸟不及飞，鱼不及回，兽不及走。纷纷翼翼，波涌云乱，荡取南山，背击北岸。覆亏丘陵，平夷西畔。险险戏戏，崩坏陂池，决胜乃罢。瀄汩潺湲，披扬流洒。横暴之极，鱼鳖失势，颠倒偃侧，沋沋湲湲，蒲伏连延。神物怪疑，不可胜言。直使人踣焉，洄闇凄怆焉。此天下怪异诡观也，太子能强起观之“？”太子曰：“仆病未能也。”

客曰：“将为太子奏方术之士有资略者，若庄周、魏牟、杨朱、墨翟、便蜎、詹何之伦，使之论天下之精微，理万物之是非。孔、老览观，孟子筹之，万不失一。此亦天下要言妙道也，太子岂欲闻之“？”

于是太子据几而起，曰：“涣“若一听圣人辩士之言。”涊然汗出，霍然病已。
宋四厢乐歌廿首 其七 王公上寿歌
王韶之（南北朝）

献寿爵。庆圣皇。灵祚穷二仪。休明等三光。
又寄性之二首 其一
李之仪（宋代）

霜髯雪鬓十分侵，举盏常思蘸甲深。虽约依刘同汉上，犹虚访戴似山阴。

文章歆向传家日，事业韦平奕世心。冰玉相辉方自表，何妨佳思屡追寻。
晁以道赠杨中立诗有谈禅诋毁之语盖以讽予因用其韵解嘲且开之云
饶节（宋代）

西来碧眼困津梁，只要教渠识旧乡。常恐佛魔相蹂躏，故提邪正为平章。

好随鱼化禹门去，莫学蝇钻窗纸忙。诵帚忘苕解成道，可怜楚些漫沉湘。
奉赠汤益阳师 其二
刘伯埙（清代）

赤手拟为霖，伤时一哭深。峥嵘留劲骨，蹭蹬损雄心。

不尽长沙泪，难回泽畔吟。沅湘香草在，遮莫恋抽簪。
踏莎行
刘辰翁（宋代）

松偃成阴，荷香去暑。过溪似是东林路。不知宿昔有谁来，寺门同听催诗雨。

北马依风，凉蝉咽暮。城门半带东陵圃。江南不是米元晖，无人更得沧洲趣。
广州北郊作 其五
屈大均（明代）

纷纷羌妇上坟来，人哭声连鬼哭哀。木叶山中魂望久，青燐肯向四楼回。
春日
陆翚（唐代）

莺归树顶繁声转，雁去天边细影斜。雨拂青青行处草，烟含灼灼望中花。
思归
高登（宋代）

忽忽已秋杪，言归欣有期。
节物想吾庐，青蕊繁东篱。
流匙白云子，蘸甲黄鹅儿。
对此忆羁旅，多应歌式微。
喜慰倚门心，愁消举案眉。
稚子闹檐隙，绕膝牵人衣。
归兴念如许，兼程犹苦迟。
明朝秋色里，乌帽风披披。
首夏吏部左堂即事
傅圭（明代）

自公还小坐，拙与懒相宜。花外莺啼远，藤稍鹿下迟。

厨丁收午饭，堂吏报申时。印钥题封罢，刚能课一诗。
寄梅山广文先生
程中山（宋代）

谁谓梅山耄，胸中耿耿存。
五言非小垒，一艺可专门。
年老人皆敬，名高道自尊。
群儿夸疾走，先长不堪论。
困中登山
佚名（唐代）

戎庭闷且闲，谁复解愁颜。步步或登岭，悠悠时往还。

野禽噪河曲，村犬吠林间。西北望君处，踌踷日暝山。
宿永福院
赵蕃（宋代）

白塔转青林，微闻谷鸟音。
行余四回顾，风至一披襟。
半日春游当，劳生落景沈。
眷焉聊税驾，老矣盍抽簪。
喜王志夫来
晁公溯（宋代）

懒观南土化，归勒北山铭。
蜡屐乃相过，巾车何不停。
复回千里驾，去食五侯鲭。
想见知君到，传呼合下铃。
用前韵答湛长老
饶节（宋代）

阿师歌咏过腾腾，岂是寻常粥饭僧。自了木平三担土，何须寂子四挥藤。

新诗似锦谁能濯，高论如天不可升。饭罢关门香一豆，净琉璃钵泛轻冰。
偈颂十七首
释师范（宋代）

江南两浙，春寒秋热。
尘沙劫事在如今，如今不异尘沙劫。
再次王宰韵
朱熹（宋代）

相随到处一羊裘，况有澄江散客愁。且看跳鱼并集鸟，莫思去马与来牛。

欢情往日空回首，酒味今年不下喉。只待两公高宴罢，却携茶鼎上渔舟。
海棠花放简冯元咨二首
苏泂（宋代）

坡仙不作黄州去，更把嫣红向阿谁。
后夜秦庄照华烛，几时冯圃折高枝。
旧历元旦书怀七律二首之ㄧ
陈望曾（清代）

乡社归来负夙期，客中又见岁星移。隔江隋柳空春色，旧国尧蓂失夏时。

犹守陈咸汉家历，还编陶令义熙诗。占年自有衡门雪，皂帽新添鬓上丝。
南园杂咏·清风亭
陈宓（宋代）

薰炉驱俗氛，茗碗破尘虑。
披襟六月凉，乘此欲归去。
禅翁
释文珦（宋代）

禅翁八十鬓如霜，冷坐云边旧竹房。
唯放此身长懒散，更无余事可思量。
飞流激石泉珠迸，斜照入林松影长。
即景成诗疑未稳，更寻樵父为平章。
临平谒申包胥庙
全祖望（清代）

聘节当时过，祠宫奕世传。应从沼吴日，重溯哭秦年。

事拟巫臣后，功居范蠡前。远交真上策，秘计失遗编。

报复亦何定，仇雠竟忽焉。先王吐积愤，肤使壮归旃。

望里皋亭树，空中宝鼎烟。隔江越绝近，千里郢都悬。

骠骑疑封爵，盐官接庙堧。兴亡已百幻，恩怨合平捐。

若遇乘潮客，休题鞭墓愆。我来初夏节，新麦荐神弦。
寿昌道中
翁卷（宋代）

清游从此起，过处必须看。
背日山梅瘦，随潮海鸭寒。
平途迷望阔，峻岭痴行难。
听得居人语，今年冬又残。
天象
洪咨夔（宋代）

白气一抹蚩尤旗，南斗北斗天两垂。
西方荧惑耀芒角，初月吐魄来食之。
去年天象已可骇，今年天象更可疑。
春王正月暨三月，黑气几度摩晨曦。
铜盘亭亭惨且淡，铁钹拍拍合复离。
沙盆贮水静照影，眼乱两日欢童儿。
移时妖氛渐引却，赤光如血铺庭墀。
家无占书矒休咎，但效嫠妇颦双眉。
昨朝忽见邸状报，诏答丞相辞公师。
首言金鸟效祥瑞，变我愁蹙成愉怡。
玉堂学士天下选，王澡有象非吾欺。
东淮西蜀狗鼠贼，看折尺箠从头笞。
斋中读书
谢灵运（南北朝）

昔余游京华，未尝废丘壑。
矧乃归山川，心迹双寂寞。
虚馆绝诤讼，空庭来鸟雀。
卧疾丰暇豫，翰墨时间作。
怀抱观古今，寝食展戏谑。
既笑沮溺苦，又哂子云阁。
执戟亦以疲，耕稼岂云乐。
万事难并欢，达生幸可托。
一萼红 秋晴
杜贵墀（清代）

立苍茫，有幽花瘦蝶，相傍弄清光。云绉舒罗，江纹展练，图画重认潇湘。

便正好登高望远，奈霁色、遥隔楚天苍。屐懒筇慵，总都孤负，菊盏萸囊。

佳日悔抛春永，便黄昏未到，易近斜阳。水叶摇红，岸花堕白，怕又风雨凄凉。

望三两、青空雁影，是蕉笺、蘸墨写离肠。为问蛩阶伫月，知否宵长？
途中作
王昌龄（唐代）

游人愁岁晏，早起遵王畿。坠叶吹未晓，疏林月微微。

惊禽栖不吹，寒兽相因依。叹此霜露下，复闻鸿雁飞。

渺然江南意，惜与中途违。羁旅悲壮发，别离念征衣。

永图岂劳止，明节期所归。宁厌楚山曲，无人长掩扉。
偈六十九首
释道宁（宋代）

此生西天，斯晨禁足。
依旧夜短昼长，是处山青水渌。
都来一个虚空，不用强生节目。
争如櫒手便归来，六六元来三十六。
殷勤为报道中人，恋著玄关即拘束。
禅人并化主写真求赞
释正觉（宋代）

气宇豁落，精神萧散。
尘劫坐空，世缘居简。
閒閒淡淡枯木云，沥沥漉漉通身眼。
森罗万像同条，莫道个人檐板。
同吴明卿游大觉庵
黎民表（明代）

风尘不入寺，花木自为林。赤日清凉地，青山吏隐心。

古藤垂屋角，独鹤占松阴。车马长安客，谁能向此寻。
歌
白衫举子（唐代）

执板狂歌乞个钱，尘中流浪且随缘。

直饶到老常如此，犹胜危时弄化权。
玄沙指虎
释慧方（宋代）

欲识玄沙虎，觌面是谁睹。直下透牢关，全机超佛祖。
次韵奉酬邓成材判官二首 其一
李纲（宋代）

漂泊兵戈到越山，不妨还整切云冠。乾坤策里空真象，龙虎炉中养旧丹。

静爱白云归远岫，时邀明月下层峦。此生已作长闲计，秪愿朝廷四海安。
浮邱八景 其五 留舄亭
邓时雨（明代）

真人上界骖鸾去，双舄曾遗向此山。莫道阜乡非昔日，蓬莱清浅又人间。
题寿圣院
许景衡（宋代）

古寺重门里，回廊一径幽。水声长带雨，山色最宜秋。

寓宿已多日，题诗更少留。此生随利禄，行路日悠悠。
挽李仲辅三首 其一
张元干（宋代）

画省何心入，轺车随分行。急难频太息，交友旧驰声。

素月堕江影，白鸡悲夜鸣。绣衣无复出，部曲把铭旌。
全虚花十咏 其七 剑花
敦敏（清代）

深藏几许奋龙蛇，开匣光涵晕有花。月冷龙泉生艳雪，夜寒秋水耀霜华。

白虹斑蚀如红雨，紫电锋芒绕赤霞。背倚灯前倍璀璨，壮心牛斗气横斜。
浯溪图
黄庭坚（宋代）

成子写浯溪，下笔便造极。
空蒙得真趣，肤寸已千尺。
只今中宫寺，在昔漫郎宅。
更作老夫船，樯竿插苍石。
何之忱用前韵示诗复次韵
谢薖（宋代）

扬子牢愁更美新，贾生悲鵩在承尘。忘怀久已栽萱草，行乐尤欣见玉人。

邂逅题诗聊可意，平生嗜酒岂忧贫。明年剩作颠茫计，剧饮狂歌莫负春。
别诗二首·其二
范云（南北朝）

孤烟起新丰，候雁出云中。
草低金城雾，木下玉门风。
别君河初满，思君月屡空。
折桂衡山北，摘兰沅水东。
兰摘心焉寄，桂折意谁通。
送赵庸斋去国
胡仲弓（宋代）

十年居要路，依旧老书生。
公论是非定，宗臣去就轻。
群鸦分地噪，一凤仰天鸣。
善类俄星散，何因见太平。
永佑陵
喻良能（宋代）

森然一径趋高爽，郁葱佳气遥相望。
松声万壑奏笙竽，山形千叠开屏障。
嵩阳宫汉封将军柏 其二
孙继皋（明代）

玉检金泥事惘然，苍崖翠柏自年年。不知异日甘泉树，可在仙人雨露边。
桃竹杖引，赠章留后（竹兼可为簟，名桃笙）
杜甫（唐代）

江心蟠石生桃竹，苍波喷浸尺度足。斩根削皮如紫玉，

江妃水仙惜不得。梓潼使君开一束，满堂宾客皆叹息。

怜我老病赠两茎，出入爪甲铿有声。老夫复欲东南征，

乘涛鼓枻白帝城。路幽必为鬼神夺，拔剑或与蛟龙争。

重为告曰：杖兮杖兮，尔之生也甚正直，

慎勿见水踊跃学变化为龙。使我不得尔之扶持，

灭迹于君山湖上之青峰。噫，风尘澒洞兮豺虎咬人，

忽失双杖兮吾将曷从。
春晚
林尚仁（宋代）

春事又无几，阴晴苦不齐。
久贫交味薄，多病语声低。
落絮行风径，归云度晚溪。
故乡二千里，日夜子规啼。
赠霍明府伟
饶节（宋代）

南海先生不讳穷，鬓髯如戟气如虹。异时磅礴风尘外，今日低回文课中。

政事有谁咨蹇老，功名未合愧终童。何人为草阳城荐，台阁差差振古风。